## El Consorci de Museus i la Universitat de València oferixen les primeres visites experimentals del màster PERMEA en La Nau de València

*** El 22 de març i el 3 de maig, l’alumnat del Programa Experimental de Mediació oferirà visites gratuïtes per a tots els públics
* L’objectiu és explorar nous modes de connectar els públics amb la creació artística a través de sis experiències originals**

El Consorci de Museus de la Comunitat Valenciana (CMCV), en col·laboració amb la Universitat de València (UV), proposen este dissabte, 22 de març, visites guiades experimentals a les exposicions del Centre Cultural La Nau de València, organitzades pel màster PERMEA, el Programa Experimental de Mediació i Educació a través de l’Art.

El màster, que explora nous modes de connectar els públics amb la creació artística, proposa sis experiències originals dirigides a tots els públics, per a acostar-se d’una manera diferent a les exposicions de La Nau.

Concretament, es podran visitar les mostres ‘Gastronomia medieval. El Llibre de Sent Sovi i la cuina en els segles XIV i XV’ i ‘Dins i fora. Paraules preses en la València de la postguerra’.

El director gerent del CMCV, Nicolás Bugeda, ha remarcat que estes visites guiades i tutoritzades pel col·lectiu Cuerpoacuerpo “demostren el compromís amb l’educació i la mediació des de l’art, així com l’estreta col·laboració amb la Universitat de València per a ampliar el camp d’acció a altres centres, com és el cas de La Nau”.

Entorn de la primera mostra, les propostes d’Angie Giverini (11:00 hores) o Lola Santillana (12:00 hores) exploren la memòria corporal, busquen connectar les vivències personals dels participants involucrant-los en la creació de receptes imaginàries o amb una improvisació performativa de gestos culinaris.

Per a comprendre millor l’exposició ‘Dins i fora. Paraules preses en la València de la postguerra’, la visita de Natalia Noguera (13:00 hores) partix de la correspondència entre el poeta oriolà Miguel Hernández i la seua dona Josefina. Esta mediació pretén utilitzar la paraula com a mecanisme de reparació de la memòria a través de la lectura i l’escriptura de correspondència del poeta durant la postguerra.

D’altra banda, la proposta de Margarita Oliveros (16:00 hores) indaga en l’experiència gastronòmica per a reconéixer-se en el present i descobrir com la identitat es construïx també des de la quotidianitat.

Per a acabar la jornada, María Ruiz García (17:00 hores) proposa una ‘bitàcola corporal col·lectiva’. La proposta consistix a fer un diagnòstic de l’estat dels cossos del públic assistent abans d’entrar a l’exposició i a l’eixir d’esta per mitjà d’un qüestionari curt i senzill. Els participants posaran en comú les seues percepcions subjectives i traduiran la seua experiència personal en un gest o postura corporal, per a prendre una foto col·lectiva al final de la visita.

Les visites es podran gaudir també el pròxim 3 de maig. El seu accés és gratuït amb entrada lliure, fins a completar aforament. Més informació en la [web del CMCV](https://www.consorcimuseus.gva.es/).

Fecha: 20/03/2025